ഇന്ത്യയിലെ റെയിൽവേ സ്റ്റേഷനുകളിൽ ലഭ്യമാക്കുന്ന അതിവേഗ വൈ - ഫൈ കണക്ഷന് വലിയ സ്വീകാര്യതയാണുള്ളതെന്ന് ഗൂഗിൾ . ഇന്ത്യയിൽ പതിനഞ്ച് ലക്ഷത്തോളം പേർ റെയിൽവേസ്റ്റേഷനുകളിൽ അതിവേഗ ഇന്റർനെറ്റ് ഉപയോഗിക്കുന്നതായാണ് ഗൂഗിൾ ബ്ലോഗ് പോസ്റ്റിലൂടെ പറയുന്നത് . ലോക വൈ - ഫൈ ദിനത്തിലാണ് ഇന്ത്യയിൽ റെയിൽടെലുമായി ചേർന്ന് വൈ - ഫൈ സംവിധാനം ഏർപ്പെടുത്തിയത് . കഴിഞ്ഞ ആഴ്ച ഉത്തർപ്രദേശിലെ നാലു പ്രധാന സ്റ്റേഷനുകളിലും ഗൂഗിൾ വൈ - ഫൈ ലഭ്യമായി തുടങ്ങി . ലക്നൌ ജംഗ്ഷൻ , ലക്നൌ സിറ്റി , ഗോരഖ്പുർ , സീൽഡാ എന്നിവടങ്ങളിലാണ് വൈ - ഫൈ സേവനം ലഭ്യമാക്കിയത് . മുംബൈ സെൻട്രൽ റെയിൽവേ സ്റ്റേഷനിലാണ് ഈ പദ്ധതി തുടങ്ങിയത് . മുംബൈയിൽ ഒരാഴ്ചയ്ക്കുള്ളിൽ ഒരുലക്ഷത്തിലധികം പേർ വൈ - ഫൈ സംവിധാനം ഉപയോഗിച്ചു തുടങ്ങി . എന്നാൽ ഏറ്റവുമധികം ഡേറ്റ ഉപഭോഗം നടക്കുന്നതിന്റെ റെക്കോർഡ് മുംബൈയെ മറികടന്ന് ഭുവനേശ്വർ റെയിൽവേ സ്റ്റേഷനാണ് സ്വന്തമാക്കിയത് . പാട്ന , ജയ്പുർ , വിശാഖപട്ടണം എന്നിവിടങ്ങളിലും വലിയ സ്വീകാര്യതയാണ് ഗൂഗിളിന്റെ വൈ - ഫൈ സേവനത്തിന് ലഭ്യമാകുന്നത് . കൂടുതൽ പേരും ഓൺലൈനായി ജോലിക്ക് അപേക്ഷിക്കാനും വാർത്തകൾ അറിയുന്നതിനുമാണ് വൈ - ഫൈ സേവനം ഉപയോഗിക്കുന്നതെന്ന് ഗൂഗിൾ വക്താവ് പറയുന്നു . പരീക്ഷാ ഫലം , വിദ്യാഭ്യാസം എന്നിവ നോക്കുന്നതിനും , സോഫ്റ്റ്വെയറുകൾ ഡൌൺലോഡ് ചെയ്യുന്നതിനും മൊബൈൽ ആപ്പുകൾ അപ്ഗ്രേഡ് ചെയ്യുന്നതിനും ഗൂഗിളിന്റെ വൈ - ഫൈ സേവനം ഉപയോഗിക്കുന്നവരും കുറവല്ല .